62023TJ1093_RES
Дело T‑1093/23
AH
срещу
Европейска комисия
Решение на Общия съд (четвърти разширен състав) от 22 януари 2025 година
„Публична служба — Договорно наети служители — Възнаграждение — Надбавка за експатриране — Отказ за отпускане на надбавка за експатриране — Изчисляване на петгодишния референтен период — Член 4, параграф 1, буква a) от приложение VII към Правилника за длъжностните лица — Отговорност“
Длъжностни лица — Възнаграждение — Надбавка за експатриране — Условия за предоставяне — Обичайно пребиваване извън държавата членка по месторабота през референтния период — Прилагане в случай на последователни договори, сключени между заинтересованото лице и различните институции, намиращи се в мястото на работа — Запазване на правото на надбавка за експатриране
(член 4, параграф 1, буква а) от приложение VII към Правилника за длъжностните лица)
(вж. т. 32—34, 36—42 и 44—47)
Жалби на длъжностните лица — Правомощие за пълен съдебен контрол — Спорове от финансов характер по смисъла на член 91, параграф 1 от Правилника за длъжностните лица — Понятие — Иск за изплащане със задна дата на надбавката за експатриране — Включване
(член 91, параграф 1 от Правилника за длъжностните лица)
(вж. т. 50—53)
Резюме
Сезиран с жалба от AH, договорно нает служител, Общият съд, заседаващ в разширен състав, отменя решението на Служба „Управление и плащане по индивидуални права“ (PMO) на Европейската комисия, с което на AH се отказва признаване на правото на надбавка за експатриране (наричано по-нататък „обжалваното решение“). По този начин Общият съд уточнява обстоятелствата, при които трябва да се предостави правото на надбавка за експатриране на договорно наетите служители.
Жалбоподателят, италиански гражданин с местожителство в Брюксел от май 2017 г., е назначен като договорно нает служител в Комитета на регионите за периода от 1 октомври 2022 г. до 30 септември 2023 г. Като определя финансовите му права при постъпването му на служба в Комитета на регионите, последният му отпуска надбавката за експатриране по член 69 от Правилника за длъжностните лица на Европейския съюз (наричан по-нататък „Правилникът за длъжностните лица“), изчислена в съответствие с член 4, параграф 1, буква а) от приложение VII към този правилник.
След като е назначен на длъжността договорно нает служител в Генералния секретариат на Съвета (ГСС), на 31 януари 2023 г. жалбоподателят прекратява изпълнението на служебните си задължения в Комитета на регионите. Той постъпва на служба в ГСС на следващия ден.
При постъпването му на служба в ГСС PMO му съобщава обжалваното решение, съгласно което той няма право на надбавка за експатриране, тъй като, от една страна, назначаването му в ГСС представлявало ново постъпване на служба. От друга страна, той е работил и пребивавал в Белгия през целия референтен период от пет години, който определя това право, предвидено в член 4, параграф 1, буква а), второ тире от приложение VII към Правилника за длъжностните лица, и който е определен от 1 август 2017 г. до 31 юли 2022 г., т.е. пет години, изтичащи шест месеца преди 1 февруари 2023 г. — датата на назначаване на жалбоподателя от ГСС.
Съображения на Общия съд
На първо място, Общият съд отбелязва, че надбавката за експатриране цели компенсирането на специфичните разходи и трудности, понасяни от длъжностните лица и служителите при постъпването им на работа в Съюза, които поради това са принудени да променят местопребиваването си от държавата по тяхното местожителство в държавата по месторабота и да се интегрират в нова среда.
В настоящия случай положението на жалбоподателя, установено към момента на постъпването му на служба в Комитета на регионите, не се е променило към момента на постъпването му на служба в ГСС. Същото се отнася и за разходите и трудностите, които надбавката за експатриране има за цел да компенсира. Така не е имало прекъсване във времето между договора, сключен с Комитета на регионите, и договора, сключен с ГСС. Освен това, тъй като Комитетът на регионите и ГСС се намират в Белгия, промяната на работата не е довела до промяна на държавата по месторабота.
В това отношение липсата на прекъсване във времето между договорите, сключени от жалбоподателя последователно с Комитета на регионите и ГСС, както и фактът, че той не е променил държавата по месторабота, позволяват да се заключи, че независимо от смяната на работодателя, в настоящия случай е налице приемственост между договорите на жалбоподателя, която обосновава подновяването на правото му на надбавка за експатриране, определено при постъпването му на служба в Комитета на регионите.
Ето защо Общият съд счита, че PMO е допуснала явна грешка в преценката и грешка при прилагане на правото, що се отнася до тълкуването на член 4, параграф 1 от приложение VII към Правилника за длъжностните лица, като е отказала на жалбоподателя правото на надбавка за експатриране във връзка с назначаването му в ГСС.
На второ място, Общият съд припомня, че по спорове от финансов характер разполага с неограничена компетентност съгласно член 91, параграф 1, второ изречение от Правилника за длъжностните лица, която му възлага задачата да решава изцяло отнесените пред него спорове, с други думи, да се произнася по всички права и задължения на служителя, освен ако не прехвърли на въпросната институция изпълнението на част от съдебното решение при определени от него точни условия и под негов контрол.
„Спорове от финансов характер“ по смисъла на посочената разпоредба представляват не само исковете за отговорност, предявени от служители срещу институция, но и всички, които целят институция да изплати на служител сума, която той счита, че му се дължи по силата на Правилника за длъжностните лица или на друг акт, с който се уреждат техните служебни правоотношения. Следователно съдът на Съюза трябва, ако случаят го изисква, да осъди дадена институция да заплати сумата, на която жалбоподателят има право по силата на Правилника за длъжностните лица или друг правен акт.
Поради това Общият съд стига до извода, че жалбоподателят има право на надбавка за експатриране, считано от 1 февруари 2023 г., а именно от датата на назначаването му от ГСС.